Saken oppdateres.

Fredag kveld hadde skogens konge forvillet seg inn i et boligfelt på Bjørum i Namsos. Namdalsavisa.no skrev om saken først.

- Vi fikk inn en melding om elg i et boligfelt. Det spesielle var at like bak elgen kom det en herremann med sverd, opplyser en litt lattermild operasjonsleder Inge Jørstad ved Nord-Trøndelag politidistrikt til adressa.no.

- Elgbiff?

Mannen hadde henvendt seg til en nabo som sto på en veranda.

- Han hadde spurt om hun var interessert i litt elgbiff. Det var hun ikke, og mannen gikk videre, sier Jørstad.

Politiet ble varslet. De oppfattet meldingen som såpass merkverdig at de rykket ut. Politipatruljen besøkte da en kjent adresse og traff en ungdom som innrømte at han hadde vært ute og spasert etter elgen.

Var ikke truende

- Det ble funnet noe brukerutstyr for narkotika i leiligheten, så vi oppretter sak og har brakt inn mannen til vår arrest, sier Jørstad.

Mannen oppførte seg ikke truende mot personer, og det er ikke kjent hvorvidt elgen følte seg truet. Mannen skal ha vært ruset.

- Vi har ikke fått inn melding om noe annet, så vi regner med at elgen er uskadd, sier Jørstad.

Namsos kommune er forøvrig ikke ukjent med elger. De har nemlig en elg som kommunevåpen.